

1. **ВЪВЕДЕНИЕ**

Регламентът относно пазарите на финансови инструменти (наричан по-долу РПФИ)[[1]](#footnote-1) и Директивата относно пазарите на финансови инструменти (ДПФИ II)[[2]](#footnote-2), бяха публикувани в Официален вестник на 12 юни 2014 г., влязоха в сила на 2 юли 2014 г. и ще бъдат приложими, считано от 3 януари 2018 г.

С ДПФИ II/РПФИ се въвежда пазарна структура, с която се цели да се гарантира, че търговията, когато е целесъобразно, се осъществява на регулирани платформи и по прозрачен начин с цел ефикасно и справедливо ценообразуване.

В тази рамка с РПФИ се предвижда освобождаване от изискванията за прозрачност преди и след сключването на сделка при недяловите финансови инструменти, което е от полза за регулираните пазари, пазарните оператори и инвестиционните посредници при сделките с контрагент член на Европейската система на централните банки (ЕСЦБ), сключени при изпълнението на паричната политика, валутната политика и политиката в областта на финансовата стабилност, която този член на ЕСЦБ е законово оправомощен да следва, когато този член предварително е уведомил своя контрагент, че сделката подлежи на освобождаване. Освен това според РПФИ Комисията се оправомощава да разширява обхвата на това освобождаване спрямо централни банки на трети държави, когато са изпълнени предварителните условия.

По тази причина Европейската комисия възложи на Центъра за европейски политически изследвания (CEPS) и на Болонския университет да проведат външно изследване относно „Освобождавания спрямо централни банки на трети държави и други структури по Регламента относно пазарната злоупотреба (РПЗ) и Регламента относно пазарите на финансови инструменти (РПФИ)“ (по-нататък наричано „изследването“). Изследването се основава на проучване и научно изследване и съдържа анализ на правилата за прозрачност преди и след сключването на сделка, приложими, когато централни банки на трети държави търгуват с ценни книжа, както и на степента, в която тези централни банки търгуват с ценни книжа в рамките на Съюза.

1. **ПРАВНО ОСНОВАНИЕ НА ДОКЛАДА: ЧЛЕН 1, ПАРАГРАФ 9 ОТ РПФИ**

В член 1, параграф 6 от РПФИ се предвижда освобождаване от правилата за прозрачност преди и след сключването на сделка при сделките с контрагент член на Европейската система на централните банки (ЕСЦБ), сключени при изпълнението на паричната политика, валутната политика и политиката в областта на финансовата стабилност, която този член на ЕСЦБ е законово оправомощен да следва, когато този член предварително е уведомил своя контрагент, че сделката подлежи на освобождаване.

Освен това с член 1, параграф 9 от РПФИ на Комисията се предоставя правомощието да: *„[…] приема делегирани актове в съответствие с член 50, за да разшири обхвата на параграф 6 по отношение на други централни банки.*

*За тази цел, до 1 юни 2015 г. Комисията представя на Европейския парламент и на Съвета доклад за оценка на третирането на сделки на централните банки на трети държави, което за целите на настоящия параграф включва и Банката за международни разплащания. Докладът включва анализ на техните законово установени задачи и техните търгувани обеми в рамките на Съюза. В доклада:*

*а) се определят разпоредби, приложими в съответните трети държави относно нормативно изискуемото оповестяване на сделки на централни банки, включително сделки, извършени от членовете на ЕСЦБ в тези трети държави, и*

*б) се оценява потенциалното въздействие, което нормативно изискуемото оповестяване на информация в рамките на Съюза може да окаже върху сделки с централните банки на трети държави.*

*Ако в доклада се заключава, че освобождаването, предвидено в съответствие с параграф 6, е необходимо по отношение на сделки, когато контрагентът е централна банка на трета държава, осъществяваща операции в областта на паричната политика, валутната политика и финансовата стабилност, Комисията следи това освобождаване да се прилага към тази централна банка на трета държава.*

1. **РАЗГЛЕДАНИ ЮРИСДИКЦИИ**

Докладът обхваща следните държави: Австралия, Бразилия Канада, САР Хонконг, Индия, Япония, Мексико, Република Корея, Сингапур, Швейцария, Турция и Съединените щати и Банката за международни разплащания (наричана по-долу БМР), която според член 1, параграф 9 от РПФИ следва да се счита за централна банка на трета държава за целите на споменатия параграф. Този списък не засяга евентуалните изменения и заличавания на съответните държави, които може да бъдат оценявани в бъдеще.

Съответните критерии за оценяване на юрисдикциите трябва да се основават на икономически показатели, големината и степента на взаимосвързаност между финансовия сектор на държавите и този на Съюза, както и стабилността на правната среда, преобладаваща в третата държава.

Що се отнася по-специално до големината и степента на взаимосвързаност, Комисията използва публикувания от МВФ списък с юрисдикции, в които са установени повечето от финансовите институции със системно значение, за които е задължителна Програмата на МВФ за оценка на финансовия сектор . Методиката на МВФ съчетава големината и взаимосвързаността на финансовия сектор на всяка държава и следователно отчита измерението на финансовите пазари. Според МВФ тази група държави обхваща почти 90 % от световната финансова система и 80 % от световната икономическа дейност и включва по-голямата част от държавите от Г-20 и от членовете на Съвета за финансова стабилност (СФС). Институциите, установени в държавите членки на ЕС, не са обхванати от изследването. Освен това при избора на съответните юрисдикции бяха взети предвид и два допълнителни критерия: за да може да е допустима за оценка във връзка с предоставянето на освобождаване по член 1, параграф 9, дадената юрисдикция не трябва да е включена от Специалната група за финансови действия в списъка на юрисдикциите, които не оказват съдействие, а самите юрисдикции трябва да са подписали Многостранния меморандум за сътрудничество (ММС) на Международната организация на комисиите по ценни книжа (МОКЦК).

1. **АНАЛИЗ НА ОТДЕЛНИТЕ ЮРИСДИКЦИИ**

Предвиденият в член 1, параграф 9 от РПФИ мандат за извършване на анализ на идентифицираните юрисдикции се основава на два основни критерия, които бяха от съществено значение за оценката на Комисията:

* 1. правилата относно изискуемото оповестяване на сделки на централни банки: режимът за прозрачност на пазара, приложим към сделките на централни банки („прозрачност на пазара“), и/или прозрачността на оперативната рамка на централната банка („оперативна прозрачност“); както и
  2. необходимостта от освобождаване: обемът на сделките, които централната банка е сключила с контрагенти от ЕС или с финансови инструменти, регистрирани на фондовия пазар в ЕС.

За целите на оценката беше счетено, че изпълнението на тези два критерия е задължително, тъй като те обхващат факторите, посочени в член 1, параграф 9 от РПФИ. В това отношение понятието „прозрачност на пазара“ се отнася до прозрачност по отношение на конкретна сделка, свързана с отделни ценни книжа, а „оперативната прозрачност“ – до правилата за прозрачност в по-широк план, които уреждат функционирането на дадена централна банка. Поради това, като се имат предвид целите и обхватът на РПФИ, беше счетено, че е необходим анализ на нормативните изисквания за прозрачността на пазара по отношение на сделки, както и за прозрачността вследствие на оперативната рамка, за да се прецени дали е целесъобразно да се предостави освобождаване на централни банки на трети държави в съответствие с член 1, параграф 9, буква а) от РПФИ. Освен това от значение е обемът на сделките между третата държава на съответната централна банка и ЕС, тъй като той е показател за потенциалното въздействие, което изискуемото оповестяване на информация в рамките на Съюза може да окаже върху сделките с централната банка на дадената трета държава съгласно член 1, параграф 9, буква б) от РПФИ.

В допълнение, като се имат предвид изискванията и заложените в РПФИ цели, са взети под внимание следните критерии:

i) наличието на процедура за уведомяване, посредством която централната банка на трета държава уведомява своя контрагент от ЕС, че сделката е освободена;

ii) способността на централната банка на третата държава да разграничава сделките за целите на ключовите политики по РПФИ и сделките, които се сключват изцяло с „чисто“ инвестиционни цели; както и

iii) наличието на сходно освобождаване, прилагано от централните банки на трети държави в разглежданата юрисдикция.

Горепосочените допълнителни критерии са оценени предвид изискванията и целите на РПФИ. По-специално, както е предвидено в РПФИ, не може да се предоставят освобождавания по член 1, параграф 6 от РПФИ на централни банки, когато извършват операции с чисто инвестиционни цели. Затова в изследването беше направен анализ дали централните банки на третите държави разграничават сделките, сключени за нормативни цели, с тези, сключени с инвестиционни цели. Наред с това в изследването беше анализирано дали централните банки на трети държави разполагат с процедура за уведомяване за освободени сделки или най-малкото дали възнамеряват да въведат такава процедура във връзка с търговията с финансови контрагенти от ЕС — нещо, което повишава степента на прозрачност и съответно е предвидено в РПФИ. В края на краищата наличието на законово установено освобождаване на търговията на централни банки, осъществявана на местата на търговия на трети държави, може да повлияе на анализа на икономическата ефективност по отношение на целесъобразността на освобождаването.

След като оцени тези критерии, Комисията стигна до заключението, че от първостепенно значение е централните банки на третите държави да могат да правят разграничение между сделките, сключени за нормативни цели, и тези с инвестиционни цели, тъй като в противен случай никое освобождаване по член 1, параграф 9 не би било достатъчно добре обосновано. За разлика от този аспект и след допълнително разглеждане, отсъствието на процедури за уведомяване към момента на съставянето на настоящия доклад за освобождаването на сделки не се счита за достатъчно важно, за да се приеме, че освобождаване по член 1, параграф 9 не трябва да има, тъй като юрисдикциите, които понастоящем не разполагат с такива процедури, са посочили, че са готови да ги приложат, след като режимът по РПФИ бъде въведен. Накрая трябва да се отбележи, че наличието на законово установени освобождавания в юрисдикциите, на чиито централни банки е направена оценка за сделките, сключвани на места на изпълнение в трети държави, не се счита за задължително, за да бъдат изпълнени изискванията за освобождаване, тъй като по член 1, параграф 9 от РПФИ това не се изисква изрично.

Общ преглед на оценката е представен в приложение 1[[3]](#footnote-3). Комисията заключи, че предвид уредбата им на прозрачността на пазара и/или на оперативната прозрачност, горепосочените юрисдикции разполагат с правна уредба, осигуряваща достатъчна степен на прозрачност[[4]](#footnote-4). Освен това търговската дейност в ЕС, която е свързана с тези юрисдикции, е достатъчно значима, за да бъде обосновано разширяване на обхвата на освобождаване от изискванията за прозрачност преди и след сключването на сделка спрямо тези юрисдикции. В допълнение Комисията заключи, че е целесъобразно да се предостави освобождаване на БМР, за да не бъде неблагоприятно засегнат нейният капацитет да изпълнява важните си функции в обществен интерес и да подпомага международната общност на централните банки. За разлика от централните банки, БМР изрично бе посочена като структура, която може да бъде включена при неободимост. За разлика от оценката по отношение на централните банки, това заключение беше направено въз основа на качествена оценка.

По-долу е направено кратко обобщение на анализа на избраните държави по горепосочените критерии. За подробно описание и задълбочен анализ вж. направеното от CEPS изследване.

**Австралийската централна банка (АЦБ)**

*Основни критерии*

Недяловите инструменти са изключени от обхвата на нормите относно прозрачността на търговията. Що се отнася до оперативната прозрачност, АЦБ предоставя информация за позициите в своя счетоводен баланс, обявява ежедневно операциите си на открития пазар и предоставя чрез услуги за новини по електронен път известна обобщена информация за своите сделки след сключването им.

АЦБ има голям търгуван обем с контрагенти от ЕС или с финансови инструменти, регистрирани на фондовия пазар на ЕС.

*Допълнителни критерии*

Чуждестранните централни банки са освободени от изискването за прозрачност.

Счита се, че АЦБ може да прави разграничение между сделки за целите на политиката и сделки с други цели (като „инвестиционни“ цели).

Накрая, въпреки че институцията не разполага с процедура за уведомяване на своите контрагенти за наличието на освобождаване при търговия с финансови контрагенти от ЕС, тя декларира готовността си за прилагането на такава процедура, след като режимът по РПФИ бъде въведен.

**Бразилската централна банка (БЦБ)**

*Основни критерии*

Задължителните норми, с които се урежда прозрачността на търговията с финансови инструменти, обхващат някои недялови инструменти, включително обикновени облигации, търговски ценни книжа и деривати. Основно от правилата за прозрачност на пазара са освободени държавните ценни книжа и прехвърлимите инструменти, гарантирани от финансова институция. Що се отнася до оперативната прозрачност, националната централна банка обявява данни за операциите на открития пазар в Sisbacen и неговия уебсайт, където предоставя информация също така за резултатите от търгове, включително свързаните с чуждестранна валута.

БЦБ има големи търгувани обеми с контрагенти от ЕС или с финансови инструменти, регистрирани на фондовия пазар на ЕС.

*Допълнителни критерии*

Чуждестранните централни банки не са освободени от изискването за прозрачност.

БЦБ може да прави разграничение между сделки за целите на политиката и сделки с други цели (по-специално с „инвестиционни“ цели), които имат незначителна роля.

Накрая, институцията разполага с процедура за уведомяване на своите контрагенти за наличието на освобождаване при търговия с финансови контрагенти от ЕС.

**Канадската централна банка (КЦБ)**

*Основни критерии*

Що се отнася до прозрачността на пазара, някои недялови инструменти като облигации, търговски ценни книжа и деривати са обхванати от задължителни правила за търговия с финансови инструменти. Държавните ценни книжа обаче изрично са освободени, както и чуждестранните ценни книжа. Мерките за оперативна прозрачност включват предварително публикуване на информация от страна на КЦБ преди сключването на срочни репо сделки за целите на управлението на счетоводния баланс. Обобщените резултати от тези сделки също се публикуват на уебсайта на националната централна банка.

КЦБ има големи търгувани обеми с контрагенти от ЕС или с финансови инструменти, регистрирани на фондовия пазар на ЕС.

*Допълнителни критерии*

Чуждестранните централни банки са освободени от изискванията за прозрачност.

КЦБ може да прави разграничение между сделки за целите на политиката и сделки с други цели (по-специално „инвестиционни“ цели).

Накрая, въпреки че понастоящем институцията не разполага с процедура за уведомяване на своите контрагенти за наличието на освобождаване при търговия с финансови контрагенти от ЕС, тя е готова да приложи такава, след като режимът по РПФИ бъде въведен.

**Китайската народна банка (КНБ)**

*Основни критерии*

КНБ няма изисквания за прозрачност по отношение на недялови инструменти и от участниците на пазара не се очаква да оповестяват и докладват данни за сделките. Оперативната прозрачност се постига чрез публични обявления на операциите на открития пазар и на резултатите от краткосрочни операции за осигуряване на ликвидност.

Европейската комисия очаква да получи данни относно търговската дейност на КНБ на финансовите пазари на ЕС и с контрагенти от ЕС. Следователно към настоящия момент не може да се определи основната икономическа обосновка за предоставянето на освобождаване.

*Допълнителни критерии*

Тъй като институцията изпълнява само един от трите основни критерия, от CEPS се обръща специално внимание на трите допълнителни критерия:

- чуждестранните централни банки не се ползват от общо освобождаване от изискванията за прозрачност,

- не е демонстрирана способността на институцията да разграничение между сделка, сключена с инвестиционни цели, и сделка, сключена за целите на политиката,

- не са обявени процедури за уведомяване, чрез които контрагентите от ЕС да бъдат информирани, че сделките не подлежат на изискванията за прозрачност.

Поради липса на информация относно сделките, сключени с контрагенти от ЕС или с финансови инструменти, регистрирани на фондовия пазар на ЕС, към момента CEPS не можа да стигне до заключение относно целесъобразността и необходимостта от освобождаване по член 1, параграф 9 от РПФИ за НБК.

**Хонконгският орган по паричната политика (ХОПП)**

*Основни критерии*

По отношение на прозрачността на пазара Хонконг няма изисквания за прозрачност за търговията с недялови инструменти. Що се отнася до оперативната прозрачност, националната централна банка разкрива общите позиции от своя счетоводен баланс и промените в резервите от чуждестранна валута, а не информация за сделките. Тя обаче предоставя конкретна подробна информация за емисиите на менителници и ценни книжа на борсово търгуваните фондове.

ХОПП има големи търгувани обеми с контрагенти от ЕС или с финансови инструменти, регистрирани на фондовия пазар на ЕС.

*Допълнителни критерии*

Чуждестранните централни банки не са освободени от изискването за прозрачност.

ХОПП може да прави разграничение между сделки за целите на политиката и сделки с „чисто“ инвестиционни цели, които имат незначителна роля.

Накрая, ХОПП разполага с процедура за уведомяване на своите контрагенти относно съществуването на освобождаване, когато търгува с финансови контрагенти от ЕС.

**Индийската централна банка (ИЦБ)**

*Основни критерии*

Що се отнася до прозрачността на пазара, извънборсовите сделки с недялови инструменти (обикновено сключвани по телефона) се докладват в модула на вторичния пазар на Системата за преговорни сделки (Negotiated Dealing System). Информация за цените на търгуваните ценни книжа се публикува на уебсайтовете на ИЦБ и на Clearing Corporation of India Ltd. Що се отнася до оперативната прозрачност, ИЦБ публикува тръжен календар, а специално за операциите на открития пазар (ООП) и инструментите за осигуряване на ликвидност тя предварително оповестява информация за тези операции, както и впоследствие — обобщените резултати от операцията. Банката оповестява също така седмична статистическа информация относно ООП, както и информация за валутната политика в своя месечен бюлетин (конкретна информация за валутните сделки не се оповестява).

Търгуваният обем с контрагенти от ЕС или с финансови инструменти, регистрирани на фондовия пазар на ЕС, не е голям.

*Допълнителни критерии*

ИЦБ не оповестява валутните сделки, сключени от чуждестранни централни банки, и обикновено няма задължение за докладване на сделките с чуждестранни централни банки. ИЦБ може да прави разграничение между сделки за целите на политиката и сделки с „чисто“ инвестиционни цели, които имат незначителна роля.

Накрая, въпреки че институцията не разполага с процедура за уведомяване на своите контрагенти за наличието на освобождаване при търговия с финансови контрагенти от ЕС, тя е готова да приложи такава, след като режимът по РПФИ бъде въведен.

**Японската централна банка (ЯЦБ)**

*Основни критерии*

Задължителните правила за прозрачност на пазара включват някои изисквания за докладване по отношение на извънборсовите деривати, но пазарните субекти са задължени да докладват само на Министерството и на регистрите на трансакции, но не и на обществеността. Саморегламентиращите се организации обаче са издали специални изисквания за публикуване на референтни цени на недяловите финансови инструменти. Що се отнася до оперативната прозрачност, ЯЦБ не публикува информация предварително, но публикува обобщените тръжни резултати след сключването на всяка сделка.

Търгуваният обем с контрагенти от ЕС или с финансови инструменти, регистрирани на фондовия пазар на ЕС, не е голям.

*Допълнителни критерии*

Чуждестранните централни банки имат право на освобождаване от изискванията за прозрачност при спазване на обща клауза за поверителност, която е приложима, когато оповестяването би накърнило отношенията с трети държави.

ЯЦБ може да прави разграничение между сделки за целите на политиката и сделки с „чисто“ инвестиционни цели, които имат незначителна роля.

Накрая, въпреки че институцията не разполага с процедура за уведомяване на своите контрагенти за наличието на освобождаване при търговия с финансови контрагенти от ЕС, тя е готова да приложи такава, след като режимът по РПФИ бъде въведен.

**Мексиканската централна банка (Banxico)**

*Основни критерии*

Banxico няма задължителни норми за прозрачност на търговията с недялови инструменти. Все пак нормите относно саморегламентирането включват задължения за котиране. Що се отнася до оперативната прозрачност, преди търговете Banxico публикува основната информация в информационен бюлетин, в това число прогнозната сума и вида на операцията.

Търгуваният обем на Banxico с контрагенти от ЕС или с финансови инструменти, регистрирани на фондовия пазар на ЕС, не е голям.

*Допълнителни критерии*

Сделките, сключвани от чуждестранни централни банки, не са освободени от изискването за прозрачност. Banxico може да прави разграничение между сделки за целите на политиката и сделки с „чисто“ инвестиционни цели, които имат незначителна роля.

Накрая, Banxico разполага с процедура за уведомяване на своите контрагенти за наличието на освобождаване при търговия с финансови контрагенти от ЕС.

**Сингапурският орган по паричната политика (СОПП)**

*Основни критерии*

По отношение на прозрачността на пазара, в Насоките за регламентиране на пазарите, издадени от СОПП в изпълнение на Закона за ценните книжа и фючърсите, е предвидено задължение за предоставяне на информация както преди сключването на сделка (най-добрите цени „купува“ и „продава“), така и след това (изпълнени сделки). Тези правила и насоки се прилагат за борсите и признатите пазарни оператори, а не за дилъри. Що се отнася до оперативната прозрачност, СОПП съобщава на участниците на пазара условията на търговете и резултатите от търговете.

СОПП има голям търгуван обем с контрагенти от ЕС или с финансови инструменти, регистрирани на фондовия пазар на ЕС.

*Допълнителни критерии*

СОПП не освобождава от изискванията за прозрачност местните сделки, сключени от чуждестранни централни банки. СОПП може да прави разграничение между сделки за целите на политиката и сделки с „чисто“ инвестиционни цели, които имат незначителна роля.

Накрая, въпреки че СОПП не разполага с процедура за уведомяване на своите контрагенти за наличието на освобождаване при търговия с финансови контрагенти от ЕС, тя е готова да приложи такава, след като режимът по РПФИ бъде въведен.

**Корейската централна банка (КЦБ)**

*Основни критерии*

В задължителните норми относно прозрачността на пазара не са предвидени изисквания за недяловите инструменти. Все пак пазарните правила за саморегламентиране съдържат задължения за прозрачност на референтните цени на недялови инструменти, с които КЦБ обикновено търгува. Що се отнася до оперативната прозрачност, КЦБ публикува обобщена информация относно позициите в своя счетоводен баланс. Във връзка с валутното управление КЦБ публикува обобщена информация относно инвестиционния дял на чуждестранните си активи.

КЦБ има голям търгуван обем с контрагенти от ЕС или с финансови инструменти, регистрирани на фондовия пазар на ЕС.

*Допълнителни критерии*

Местните сделки, сключвани от чуждестранни централни банки, не са освободени от изискването за прозрачност.

КЦБ може да прави разграничение между сделки за целите на политиката и сделки с „чисто“ инвестиционни цели, които имат незначителна роля.

Накрая, въпреки че КЦБ не разполага с процедура за уведомяване на своите контрагенти от ЕС за наличието на освобождаване при търговия с финансови контрагенти от ЕС, тя е готова да приложи такава, след като режимът по РПФИ бъде въведен.

**Швейцарската национална банка (ШНБ)**

*Основни критерии*

По отношение на прозрачността на пазара са налице изисквания за докладване за недяловите инструменти, както и платформата SIX Repo, чрез която ШНБ сключва голяма част от своите сделки и която е на разположение също за репо сделки на междубанковия пазар при спазване на изискванията за прозрачност преди и след сключването на сделките. Що се отнася до оперативната прозрачност, ШНБ предоставя на обществеността данните за своите операции на открития пазар (ООП) и ликвидните улеснения с постоянен достъп.

ШНБ има голям търгуван обем с контрагенти от ЕС или с финансови инструменти, регистрирани на фондовия пазар на ЕС.

*Допълнителни критерии*

Местните сделки, сключвани от чуждестранни централни банки, не са освободени от изискването за прозрачност, но понастоящем този вариант се обсъжда. Освен това ШНБ може да прави разграничение между сделки за целите на политиката и сделки с „чисто“ инвестиционни цели, които имат незначителна роля.

Накрая, въпреки че ШНБ не разполага с процедура за уведомяване на своите контрагенти за наличието на освобождаване при търговия с финансови контрагенти от ЕС, тя е готова да приложи такава, след като режимът по РПФИ бъде въведен.

**Турската централна банка (ТЦБ)**

*Основни критерии*

Турция има изисквания за прозрачност за недялови инструменти (с изключение на извънборсовите деривати), предвидени в задължителни норми и норми за саморегламентиране. ТЦБ е член на Borsa Istanbul и нейните търгувани обеми на недялови инструменти чрез тази платформа се оповестяват от борсата, заедно с обемите на останалите ѝ членове. По отношение на оперативната прозрачност ТЦБ предоставя обобщени данни за ООП (репо и обратни репо сделки чрез търгове и котировки, окончателни покупки чрез търгове и котировки), както и за ликвидността. На своята платформа Borsa Istanbul публикува информация относно търгуваните обеми на ТЦБ. ТЦБ оповестява информация за дейността по управление на резерва в своя годишен доклад (информация за инвестиционния еталон, обща информация за състава на портфейла) и в някои месечни доклади.

Търгуваният обем с контрагенти от ЕС или с финансови инструменти, регистрирани на фондовия пазар на ЕС, е значителен.

*Допълнителни критерии*

Местните сделки, сключвани от чуждестранни централни банки, не са освободени от изискването за прозрачност. ТЦБ може да прави разграничение между сделки за целите на политиката и сделки с „чисто“ инвестиционни цели, които имат незначителна роля.

Накрая, въпреки че ТЦБ не разполага с процедура за уведомяване на своите контрагенти за наличието на освобождаване при търговия с финансови контрагенти от ЕС, тя е готова да приложи такава, след като режимът по РПФИ бъде въведен.

**Системата на федералния резерв на Съединените щати — Нюйоркската банка на Федералния резерв (НЙБФР)**

*Основни критерии*

Съединените щати имат множество изисквания за прозрачност по отношение на недяловите инструменти, които се съдържат в нормите за саморегламентиране (Trade Reporting and Compliance Engine), издадени от Надзорния орган на финансовите институции (FINRA) Държавните ценни книжа са изключени от изискванията за прозрачност (въпреки че лицата, които търгуват със съкровищни бонове на САЩ, с облигации на агенции на САЩ, както и с ценни книжа в щатски долари, обезпечени с активи или с ипотека, подлежат на нормативни изисквания за докладване на позициите). Що се отнася до оперативната прозрачност, НЙБФР публикува подробна информация за своите сделки както преди, така и след сключването им.

НЙБФР има малък търгуван обем с контрагенти от ЕС или с финансови инструменти, регистрирани на фондовия пазар на ЕС.

*Допълнителни критерии*

По принцип не е предвидено освобождаване от изискванията за прозрачност за сделките, сключени от чуждестранни централни банки, но те имат право на изключение за държавни облигации и за ценни книжа в чуждестранна валута. Сделките с извънборсови деривати с чуждестранни централни банки не са изключени категорично (както са изключени извънборсовите деривати с органи на САЩ).

НЙБФР може да прави разграничение между сделки за целите на политиката и сделки с „чисто“ инвестиционни цели, които имат незначителна роля.

Накрая, НЙБФР не разполага с процедура за уведомяване на своите контрагенти от ЕС за наличието на освобождаване при търговия с финансови контрагенти от ЕС.

**Банката за международни разплащания (БМР)**

*Основни критерии*

Въпреки че БМР е учредена в Швейцария, режимът за прозрачност на вътрешния пазар не се прилага по отношение на сделките на БМР. Що се отнася до оперативната прозрачност, БМР предоставя обобщена информация. Контрагентите на БМР включват централни банки, органи по паричната политика и международни публични институции.

Търгуваният обем с контрагенти от ЕС или с финансови инструменти, регистрирани на фондовия пазар на ЕС, е голям.

*Допълнителни критерии*

Освобождаването за чуждестранни централни банки не е приложимо в случая на БМР, тъй като националното право (Швейцария) не се прилага по отношение на нейните сделки.

БМР може да прави разграничение между сделки за целите на политиката и сделки с „чисто“ инвестиционни цели, които имат незначителна роля.

Накрая, БМР не разполага с процедура за уведомяване на своите контрагенти за наличието на освобождаване при търговия с финансови контрагенти от ЕС, но тя би била готова да приложи такава, след като режимът по РПФИ бъде въведен.

1. **ЗАКЛЮЧЕНИЯ**

Въз основа на получената информация Комисията заключава, че в съответствие с член 1, параграф 9 от РПФИ е целесъобразно посочените в приложението към настоящия доклад централни банки на трети държави да бъдат освободени от предвидените в РПФИ изисквания за прозрачност преди и след сключването на сделка.

Това заключение не засяга евентуалните промени в бъдеще въз основа на нови данни, предоставени от централните банки в трети държави, промени в законодателството на трети държави или промени във фактическите обстоятелства. Вследствие на такива събития може да възникне нужда от преразглеждане на списъка на освободените централни банки на трети държави.

1. Регламент (ЕС) № 600/2014 **на Европейския парламент и на Съвета от 15 май 2014 година относно пазарите на финансови инструменти и за изменение на Регламент (ЕС) № 648/2012 (**OB L 173, 12.6.2014 г., стр. 84). [↑](#footnote-ref-1)
2. Директива 2014/65/ЕС **на Европейския парламент и на Съвета от 15 май 2014 година относно пазарите на финансови инструменти и за изменение на Директива 2002/92/ЕО и на Директива 2011/61/ЕС (**OB L 173, 12.6.2014 г., стр. 349). [↑](#footnote-ref-2)
3. Китайската народна република (Народната банка на Китай) не беше включена в списъка, тъй като не предостави достатъчно информация относно своята търговска дейност в ЕС, за да може Комисията да направи оценка. [↑](#footnote-ref-3)
4. Целта на настоящия доклад не е да прави оценка дали горепосочените юрисдикции разполагат с правила за прозрачност на търговията, които може да се считат за равностойни на предвидените в РПФИ. Заключенията в настоящия доклад нямат отношение към подобна оценка. За целите на настоящата оценка е достатъчно въпросната юрисдикция да разполага с рамка за оповестяване на информация. [↑](#footnote-ref-4)